text: Mand fra Brædstrup mistænkes for at stikke bekendt med kniv
  05 november 2017 kl. 13.01
  En mand er blevet stukket mindst en gang med kniv i ejendom i Horsens. Motivet til knivstikkeriet kendes ikke.
  En 44-årig mand fra Brædstrup er søndag blevet sigtet for at forsøge at dræbe en bekendt i Horsens.
  Manden er sigtet for drabsforsøg og vil blive fremstillet i grundlovsforhør, oplyser vagtchef Kent Midtgaard Hansen, Sydøstjyllands Politi.
  Politiet fik søndag kort efter klokken 10 en anmeldelse om, at en mand var kommet til skade i forbindelse med noget tumult i en ejendom på Vesterled i Horsens.
  - Da vi kommer derud, er der blod i opgangen, og vi finder en beboer, der er såret af mindst et knivstik i kroppen, siger Kent Midtgaard Hansen. 
  Se mere video på localeyes.dk.
  Den sårede - en 54-årig mand - er blevet kørt på sygehuset, hvor han meldes uden for livsfare.
  Han var i stand til at sætte politiet på sporet af den formodede gerningsmand, der blev anholdt halvanden time efter i sit hjem i Brædstrup.
  - Han blev anholdt uden dramatik, siger vagtchefen.
  Politiet har søndag arbejdet i ejendommen med at sikre spor og afhøre eventuelle vidner til knivstikkeriet.
  Der er ikke oplysninger om, hvordan den 44-årige forholder sig til sigtelsen for drabsforsøg. 
  Politiet har heller ikke fået klarlagt motivet til knivstikkeriet.
  /ritzau/
  
  